དེ་ནི་བཀས་བཀོད་རྒྱུན་འཛིན་རིང་ལུགས་ཀྱི་བཀའ་མི་དམངས་ལ་སྒྱུར་མཁན་བཀའ་ཁྲིའི་ལས་ཁུངས་ཏེ།གཞུང་གི་མགོ་ཁྲིད་མཐོ་ཤོས་རྒྱལ་བ་རིན་པོ་ཆེས་བཀའ་གནང་རྒྱུ་ཡོད་ན་ཁ་ཐུག་གནང་སྲོལ་མེད་པ་གཟིམ་ཆུང་འགག་ཏུ་མགྲོན་གཉེར་ཆེན་མོ་སོགས་མཐོ་རིམ་བླ་དཔོན་ཞིག་གིས་རྒྱལ་བ་རིན་པོ་ཆེའི་བཀའ་སྒྱུར་དགོས་པས་དེའི་ལས་ཁུངས་ལ་བཀའ་ཤག་ཅེས་ཟེར།དེང་སང་ང་ཚོའི་བཙན་བྱོལ་བོད་གཞུང་དམངས་གཙོ་ཡིན་ན་བཀའ་ཤག་ཟེར་བའི་ཐ་སྙད་དེ་གཞུང་འཛིན་སྐྱོང་མཐོ་ཤོས་ལ་བཏགས་པ་དེ་མི་འཚམས་ཏེ།གོང་གི་ལས་དོན་དེ་སྒྲུབ་རྒྱུ་མེད་པའི་ཕྱིར།དེ་ན་དེང་སང་བཀའ་བློན་ཁྲི་པ་ཟེར་ནས་ཆེས་གལ་ཆེ་གོ་ས་མཐོ་ཤོས་སུ་བརྩིས་ཏེ་བདམ་སྒྲུབ་གཟབ་ནན་བྱས་པ་དེས་ལས་དོན་སྤྱི་ཚོགས་རྙིང་པའི་དུས་ཀྱི་དེ་མིན་པར་དེང་རབས་དམངས་གཙོའི་ལས་དོན་ཡིན་པས་མིང་དོན་འགལ།འོ་ན་ཐ་སྙད་གང་བཏགས་དགོས་ཟེར་ན།སྲིད་འཛིན་དང་སྲིད་བློན་ཟེར་བ་འཐད་ཆེ་བར་སེམས།